S-146/2016

Mál þetta er höfðað með ákæru lögreglustjórans á höfuðborgarsvæðinu, útgefinni 12. apríl 2016, á hendur A-x-x D-x-x, kt. 000000-0000, til heimilis að [...].

Ákærða eru gefin að sök umferðarlagabrot „með því að hafa föstudaginn 8. janúar 2016 ekið bifreiðinni PX-721 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 350 ng/ml og tetrahýdrókannabínól 1,5 ng/ml) um Vesturlandsveg í Reykjavík, við Höfðabakkabrú, þar sem lögregla stöðvaði aksturinn.“

Telst þetta varða við 1. mgr. sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar, til sviptingar ökuréttar og til greiðslu alls sakarkostnaðar.

Ákærði hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til og er réttilega heimfærð til refsiákvæða í ákæru.

Ákærði er 39 ára. Samkvæmt framlögðu sakavottorði á hann að baki allnokkurn sakaferil sem nær aftur til ársins 2010. Með dómi 1. júní það ár var hann dæmdur til sektargreiðslu og sviptur ökurétti í fimm ár frá 17. ágúst 2008 að telja fyrir að hafa alls sjö sinnum á tímabilinu 17. ágúst 2008 til 1. apríl 2010 ekið bifreið undir áhrifum áfengis og þrisvar sinnum undir áhrifum ávana- og fíkniefna og að auki sjö sinnum sviptur ökurétti. Með dómi 5. janúar 2011 var hann að nýju dæmdur til greiðslu sektar og tímabundinnar sviptingar ökuréttar, nánar tiltekið í tvö ár og þrjá mánuði frá 17. ágúst 2013, fyrir akstur undir áhrifum ávana- og fíkniefna, ölvunarakstur og akstur sviptur ökurétti 16. október 2010. Með dómi 8. apríl 2011 var hann síðan dæmdur í 45 daga fangelsi og sviptur ökurétti í 12 mánuði frá 17. nóvember 2015 fyrir að hafa fjórum sinnum á tímabilinu 16. nóvember 2010 til 12. janúar 2011 ekið bifreið sviptur ökurétti og að auki undir áhrifum ávana- og fíkniefna í eitt skipti, nánar tiltekið 23. nóvember 2010. Í einu þessara tilvika, það er 12. janúar 2011, var um að ræða ítrekað brot gegn 1. mgr. 48. gr. umferðarlaga en að öðru leyti var þessi dómur hegningarauki við dóminn frá 5. janúar 2011. Með dómi 16. maí 2012 var ákærði dæmdur í sjö mánaða fangelsi og sviptur ökurétti ævilangt fyrir akstur undir áhrifum ávana- og fíkniefna, ölvunarakstur, akstur sviptur ökurétti, þjófnað og fíkniefnalagabrot. Með dómi 12. febrúar 2013 var hann síðan dæmdur í þriggja mánaða fangelsi fyrir að aka bifreið í þrígang sviptur ökurétti og í eitt skipti einnig undir áhrifum ávana- og fíkniefna. Áréttuð var ævilöng ökuréttarsvipting ákærða. Þá var ákærði með dómi 3. apríl 2014 dæmdur í níu mánaða fangelsi fyrir akstur undir áhrifum ávana- og fíkniefna, ölvunarakstur og akstur sviptur ökurétti. Ævilöng ökuréttarsvipting var áréttuð. Með þeim brotum sem ákærði var þá sakfelldur fyrir rauf hann skilyrði reynslulausnar sem honum var veitt 8. mars 2013 á 170 daga eftirstöðvum refsingar og var reynslulausnin dæmd upp. Loks var ákærða með dómi 1. október 2015 gert að sæta fangelsi í átta mánuði fyrir að hafa á fyrri hluta árs 2015 tvívegis ekið bifreið sviptur ökurétti og í seinna skiptið að auki undir áhrifum ávana- og fíkniefna. Ævilöng ökuréttarsvipting hans var enn á ný áréttuð.

Að framangreindum sakaferli ákærða virtum, sbr. 5. töluliður 1. mgr. 70. gr. almennra hegningarlaga, og með hliðsjón af dómaframkvæmd þykir refsing hans hæfilega ákveðin fangelsi í átta mánuði.

Árétta ber að ævilöng ökuréttarsvipting ákærða haldist.

Ákærði verður dæmdur til að greiða allan sakarkostnað málsins samkvæmt yfirliti sækjanda um hann og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð

Ákærði, A-x-x D-x-x, sæti fangelsi í átta mánuði.

Ákærði er sviptur ökurétti ævilangt.

Ákærði greiði 221.155 krónur í sakarkostnað, þar með talda þóknun skipaðs verjanda síns, S-kk-ef K-kk-ef K-kk-ef hæstaréttarlögmanns, 86.800 krónur.

Þ-kk-nf I-kk-nf N-kk-nf